# Процеси в Линукс

Основната задача на операционните системи е да изпълняват компютърни програми. При стартирането на всяка програма се създават един или повече **процеси** (_Термин на Английски език: Processes_), които на практика представляват програмен код в изпълнение. Но освен статичен код, те също така се състоят от данни, ресурси, състояние и виртуализиран компютър.

В Линукс всеки процес се представя с уникален идентификатор, наречен **pid**. Когато няма активни процеси, операционната система фиктивно изпълнява специален **бездействащ процес** (_Термин на Английски език: Idle Process_), който има уникален идентификатор **pid = 0**.

Процесите могат да създават други процеси, като оригиналният процес се нарича **родител** (_Термин на Английски език: Parent_), а новосъздадения се нарича **дете** (_Термин на Английски език: Child_). По този начин се създават йерархични групи от процеси, които могат да комуникират и споделят ресурси помежду си.

Всеки процес е собственост на потребител и група, регистрирани в операционната система. В повечето случаи, това е потребителят, който е стартирал приложението и съответно групата, към която той принадлежи.
